Ek is self gister weer met so kaart soos Toortsie van vertel, gegooi. Dis maar die lewe. Lekkervurig warm onder die kraag, hartjiekots vies voel ek weer vanmore oor ‘n ander ding.
Regs en links op die politieke spektrum is narre,om die minste te sê. Daar is nie ‘n leier wie ek passievol sal navolg nie. Ons sit vas in die middel, Cyril. Ja, jy Meneer die President wat soos ‘n kat op ‘n warm dak moet dans om jou party aan bewind te hou.
Jou party wat die massa in middel aansien vir skape wat maar om die bos gelei kan word. Ek bid dat die gesiglose massa in die middel sal besef dat die vloekende, kwetsende verkose verteenwoordigers in ons parlement nie ons stem verdien nie. Ai, mens het darem weer die week skaam gekry.
Dis tyd Suid-Afrika in die middel. Dis tyd. Thuma mina was so goeie afskop, maar to gaan gee onse Cyril dit vir die ANC. Stil dood gaan dit sterf soos Batho Pele en al daai slagspreuke. Slagspreuke bou nie struktuur nie. Voorsien nie menslike gesondheidsorg nie. Ruk nie onderwys reg nie. Slagspreuke verdeel. Dit sit nie geld in die bank of kos op die tafel nie.